ส่วนที่ 1 การประกอบธุรกิจ

1.  นโยบายและภาพรวมการประกอบธุรกิจ

วิสัยทัศน์ของบริษัท

เราจะก้าวไปข้างหน้าอย่างแข็งแรง

ร่วมสร้างสรรค์สิ่งที่แตกต่างและดีที่สุด

เพื่อตอบแทนทุกสัมผัสแห่งความไว้วางใจ

ด้วยสินค้าและบริการที่สร้างความสวย

ความสุข และความประทับใจ

เพื่อพนักงานของเรา ลูกค้าของเรา

คู่ค้าของเรา ผู้ถือหุ้นและสังคมไทยของเรา

6 O.C.C. Values ค่านิยม 6 งาม

B = Boundaryless งามจริง...ต้องเปิดใจ

E = Ethics and Integrity งามด้วยใจ...ต้องซื่อสัตย์

A = Adaptability to Change งามไม่จำกัด...ต้องเปลี่ยนและปรับ

U = Unity งามพร้อมสรรพ...ต้องสามัคคี

T = Talent งามทุกที่...ต้องเก่งและพัฒนา

Y = You are Our Valued Customer งามอย่างมีคุณค่า...ต้องรักบริการ

BEAUTY from within งามนานๆ ต้องงามจากภายใน

สารจากคณะกรรมการ

นับตั้งแต่ปี 2516 ที่บริษัทได้เริ่มก่อตั้งและประกอบกิจการมาจนถึงปี 2556 ที่บริษัทได้ก้าวเข้าสู่ปีที่
40 อย่างเต็มภาคภูมิโดยตลอดระยะเวลา 40 ปี
ที่ผ่านมาบริษัทยึดถือหลักการดำเนินกิจการด้วยความซื่อสัตย์สุจริต จริงใจ
และคำนึงถึงสิทธิของผู้มีส่วนเกี่ยวข้องทุกฝ่ายมีการปรับเปลี่ยนกลยุทธ์ดำเนินงาน
และมีการปรับตัวอย่างรวดเร็วเพื่อรองรับปัจจัยความไม่แน่นอนของสถานการณ์ต่างๆ
ที่อาจเกิดขึ้นไม่ว่าจะเป็นในเรื่องภัยทางธรรมชาติ ความผันผวนทางการเมือง
หรือการชะลอตัวของเศรษฐกิจทั้งภายในประเทศและต่างประเทศ
โดยยังคงรักษาฐานะทางการเงินที่มั่นคงควบคู่ไปกับการขยายตัวอย่างต่อเนื่อง

ในปี 2556 บริษัทมีรายได้รวม 1,555,776,084 บาท กำไรสำหรับปี 101,373,334 บาท
ซึ่งจากความผันผวนทางเศรษฐกิจและการเมืองภายในประเทศได้ส่งผลกระทบต่อภาคเศรษฐกิจโดยรวม
และมีผลทำให้รายได้ของบริษัทลดลงจากปี 2555 ร้อยละ 4.21 และกำไรสำหรับปีลดลงร้อยละ
5.22 แต่อย่างไรก็ตาม
คณะกรรมการบริษัทยังคงให้ความสำคัญต่อการพัฒนาพนักงานเพื่อสร้างเสริมศักยภาพในการปฏิบัติงาน
บริษัทมีการพัฒนาศักยภาพของบุคลากรโดยรวมและพัฒนาสมรรถนะรายบุคคลที่มีความพร้อม
มีการจัดหลักสูตรอบรมเพิ่มเติมทักษะความรู้แก่พนักงานแต่ละระดับอย่างทั่วถึงและเป็นระบบเพื่อให้สอดรับเกื้อหนุนกัน
เพื่อสร้างองค์กรที่เข้มแข็งนำไปสู่ความสามารถในการบรรลุวิสัยทัศน์ของบริษัท นอกจากนี้
บริษัทยังได้ปลูกฝังให้พนักงานเคารพในสิทธิความเป็นมนุษย์ของผู้อื่น
ด้วยการปฏิบัติตนต่อผู้อื่นด้วยความเคารพและให้เกียรติกัน เคารพในความเป็นส่วนตัว
ความเป็นอิสระ และผลประโยชน์ของผู้อื่น มีความเป็นกลางและปฏิบัติต่อทุกคนอย่างเท่าเทียมกัน
ไม่แบ่งพรรค แบ่งพวก แยกเพศ ชนชั้น หรือเชื้อชาติ ทั้งนี้
เพื่อก่อให้เกิดความสามัคคีปรองดองต่อกัน มีมิตรภาพและมีความสุขในสังคมโดยรวม

โดยมติที่ประชุมคณะกรรมการบริษัทครั้งที่ 6/2556 เมื่อวันที่ 10 ธันวาคม 2556
ประธานคณะกรรมการบริษัทในฐานะตัวแทนของบริษัทได้ลงนามแสดงเจตนารมณ์แนวร่วมปฏิบัติของภาคเอกชนไทยในการต่อต้านการทุจริต
เพื่อแสดงออกถึงการให้สัตยาบันและรับทราบข้อตกลงคำประกาศเจตนารมณ์แนวร่วมปฏิบัติ
(Collective Action Coalition) ของภาคเอกชนไทยในการต่อต้านการทุจริตทุกรูปแบบ
และเพื่อให้สอดคล้องกับการประกาศเจตนารมณ์ดังกล่าว
คณะกรรมการบริษัทจึงเห็นสมควรให้มีดำเนินการปรับปรุงนโยบายการกำกับดูแลกิจการ
จริยธรรมทางธุรกิจ และจรรยาบรรณของพนักงานในเรื่องการต่อต้านการทุจริตคอร์รัปชั่นด้วย
ซึ่งจะมีการนำเสนอที่ประชุมคณะกรรมการบริษัทครั้งที่ 1/2557 ในวันที่ 12 กุมภาพันธ์ 2557
เพื่อพิจารณาอนุมัติอย่างเป็นทางการและจะประกาศใช้ตั้งแต่วันที่ 15 กุมภาพันธ์ 2557 เป็นต้นไป

ในนามของคณะกรรมการบริษัท โอซีซี จำกัด (มหาชน) ขอขอบคุณท่านผู้ถือหุ้น ลูกค้า คู่ค้า พนักงาน
และผู้เกี่ยวข้องทุกฝ่าย ที่ได้ร่วมสนับสนุนและให้ความไว้วางใจบริษัท
จนทำให้บริษัทประสบความสำเร็จในการดำเนินธุรกิจอย่างต่อเนื่องมาตลอดระยะเวลา 40 ปี
คณะกรรมการบริษัทขอตอบแทนด้วยการมุ่งมั่นดำเนินงานตามหลักการกำกับดูแลกิจการที่ดี (Good
Corporate Governance) เพื่อให้เกิดประโยชน์สูงสุดต่อผู้มีส่วนเกี่ยวข้องทุกฝ่าย
ให้สมกับความเชื่อถือและความไว้วางใจที่ได้รับ
และจะปรับปรุงพัฒนาขีดความสามารถในการประกอบธุรกิจให้แข็งแกร่งยิ่งขึ้นเพื่อการเจริญเติบโตอย่างยั่งยืนต่อไป

นางกาญจนา สายสิริพร นางธีรดา อำพันวงษ์

ประธานกรรมการ กรรมการผู้จัดการและประธานเจ้าหน้าที่บริหาร

รายงานของคณะกรรมการตรวจสอบ

เรียน ท่านผู้ถือหุ้น

ที่ประชุมคณะกรรมการบริษัทครั้งที่ 3/2556 วันที่ 8 พฤษภาคม 2556 ได้มีมติแต่งตั้ง นางอรดี
รุ่งเรืองโรจน์ นางวัชนี วัฒนถวัลย์วงศ์ และนายวันชัย อ่ำพึ่งอาตม์
เป็นคณะกรรมการตรวจสอบของบริษัทในปี 2556 โดยมีวาระการดำรงตำแหน่ง 1 ปีนับแต่วันที่ 8
พฤษภาคม 2556 เป็นต้นไป คณะกรรมการตรวจสอบประกอบด้วยกรรมการอิสระจำนวน 3 ท่าน
กรรมการทุกท่านมีคุณสมบัติเหมาะสมตามที่ตลาดหลักทรัพย์แห่งประเทศไทยกำหนด
โดยมีเลขานุการบริษัททำหน้าที่เป็นเลขานุการคณะกรรมการตรวจสอบ
คณะกรรมการตรวจสอบมีหน้าที่และความรับผิดชอบตามกฏบัตรคณะกรรมการตรวจสอบซึ่งสอดคล้องกับข้อกำหนดของตลาดหลักทรัพย์แห่งประเทศไทย
ตลอดจนปฏิบัติหน้าที่อื่นๆตามที่ได้รับมอบหมายจากคณะกรรมการบริษัท และ
รายงานผลการประชุมคณะกรรมการตรวจสอบต่อที่ประชุมคณะกรรมการเป็นวาระประจำ

ในรอบปี 2556 คณะกรรมการตรวจสอบมีการประชุมร่วมกันรวม 12 ครั้ง
โดยมีฝ่ายบริหารเข้าร่วมประชุมตามวาระอันควร ได้ร่วมประชุมกับคณะกรรมการบริษัทอีก 6 ครั้ง
สาระสำคัญของการปฏิบัติงานในรอบปี 2556 สรุปได้ดังนี้

1.  รายงานทางการเงิน

ดูแลรายงานทางการเงินของบริษัทให้มีการปฏิบัติตามมาตรฐานการบัญชีที่รับรองทั่วไปตลอดจนมาตรฐานการบัญชีฉบับใหม่
และ ให้มีการเปิดเผยข้อมูลอย่างเพียงพอ
คณะกรรมการตรวจสอบได้สอบทานงบการเงินรายไตรมาส และ งบการเงินประจำปี
โดยเชิญผู้สอบบัญชีเข้าร่วมประชุม
เพื่อรับทราบข้อมูลเกี่ยวกับผลการสอบทานและตรวจสอบงบการเงิน
ข้อสังเกตและข้อเสนอแนะจากการตรวจทานและตรวจสอบ
ตลอดจนความเป็นอิสระในการปฏิบัติหน้าที่และการแสดงความเห็นของผู้สอบบัญชี
ก่อนนำเสนอคณะกรรมการบริษัทอนุมัติเพื่อนำส่งตลาดหลักทรัพย์ฯ หรือเสนอผู้ถือหุ้นอนุมัติแล้วแต่กรณี
นอกจากนี้ได้มีการพิจารณาผลประกอบการของบริษัทโดยประชุมร่วมกับผู้บริหารสายการบัญชีและการเงิน
เป็นประจำทุกเดือน เพื่อรับทราบรายงานและพิจารณาข้อชี้แจงจากฝ่ายบริหาร

คณะกรรมการตรวจสอบมีความเห็นว่า
รายงานทางการเงินของบริษัทมีความถูกต้องในสาระสำคัญตามมาตรฐานการบัญชีที่รับรองทั่วไป
มีการเปิดเผยข้อมูลอย่างเพียงพอ และผู้สอบบัญชีได้ปฏิบัติหน้าที่และแสดงความเห็นอย่างเป็นอิสระ

2.  ระบบการควบคุมภายในและการตรวจสอบภายใน

ดูแลให้บริษัทมีระบบการควบคุมภายในที่เหมาะสมและมีประสิทธิภาพ
โดยพิจารณาจากรายงานของสำนักตรวจสอบภายใน รายงานของคณะกรรมการความเสี่ยง
รายงานของผู้สอบบัญชี
และแบบประเมินความเพียงพอของระบบการควบคุมภายในโดยคณะกรรมการบริษัท
สอบทานผลการตรวจสอบและติดตามการแก้ไขข้อบกพร่องของระบบการควบคุมภายในโดยฝ่ายบริหาร
ตลอดจนการพัฒนางานด้านการตรวจสอบให้มีประสิทธิภาพยิ่งขึ้น ทั้งนี้
สำนักตรวจสอบภายในรายงานผลตรงต่อคณะกรรมการตรวจสอบ
พิจารณาให้ความเห็นชอบแผนการตรวจสอบประจำปี งบประมาณ และ บุคลากร
ของสำนักตรวจสอบภายใน
เพื่อให้เกิดความมั่นใจว่าบริษัทยังคงมีระบบการควบคุมภายในที่เหมาะสมกับสภาพธุรกิจ
และได้ดำเนินการปรับปรุงระบบการควบคุมภายในในส่วนงานที่มีความสำคัญและมีระดับความเสี่ยงสูงอย่างต่อเนื่อง

คณะกรรมการตรวจสอบมีความเห็นว่า
ระบบการควบคุมภายในมีความเพียงพอและเหมาะสมกับสภาพธุรกิจ

3.  การบริหารความเสี่ยง

ดูแลให้บริษัทมีการประเมินความเสี่ยงในด้านต่างๆ
ครอบคลุมทั้งองค์กรเพื่อประโยชน์ในการบริหารความเสี่ยงของบริษัททางด้านการปฏิบัติตามกฎหมายและข้อบังคับที่เกี่ยวข้อง
การลงทุนในธุรกิจใหม่ การดำเนินธุรกิจ การบริหารจัดการ และ ด้านการเงิน

คณะกรรมการตรวจสอบมีความเห็นว่า
บริษัทมีการประเมินและจัดการความเสี่ยงครอบคลุมในด้านการปฏิบัติงาน และ
การลงทุนอย่างเหมาะสม
และไม่พบการกระทำที่เป็นการฝ่าฝืนข้อกฎหมายหรือข้อกำหนดของตลาดหลักทรัพย์ฯ

4.  รายการที่เกี่ยวโยงกันหรืออาจมีความขัดแย้งทางผลประโยชน์

สอบทานรายการที่เกี่ยวโยงกันหรืออาจมีความขัดแย้งทางผลประโยชน์
และร่วมพิจารณาอนุมัติรายการที่เกี่ยวโยงกันที่เกิดขึ้น เช่น
การว่าจ้างและการค้ำประกันบริษัทที่เข้าข่ายรายการที่เกี่ยวโยงกันตามประกาศของตลาดหลักทรัพย์ฯ

คณะกรรมการตรวจสอบมีความเห็นว่า การทำรายการดังกล่าวมีความสมเหตุสมผล
เป็นปกติทางธุรกิจ และมีการเปิดเผยข้อมูลรายการระหว่างกันอย่างเพียงพอ

5.  พิจารณาคัดเลือกและเสนอแต่งตั้งผู้สอบบัญชีและกำหนดค่าสอบบัญชี

คณะกรรมการตรวจสอบได้พิจารณาความเป็นอิสระและคุณสมบัติของผู้สอบบัญชี
พิจารณาค่าสอบบัญชีที่เสนอ
และได้ร่วมกับฝ่ายบริหารในการประเมินผลการปฏิบัติงานของผู้สอบบัญชีในรอบปีที่ผ่านมา
คณะกรรมการตรวจสอบเห็นชอบให้คณะกรรมการบริษัทนำเสนอต่อที่ประชุมผู้ถือหุ้นเพื่อพิจารณาอนุมัติให้นายบุญญฤทธิ์
ถนอมเจริญ ทะเบียนเลขที่ 7900 หรือ นายวินิจ ศิลามงคล ทะเบียนเลขที่ 3378 หรือ นายเจริญ
ผู้สัมฤทธิ์เลิศ ทะเบียนเลขที่ 4068 จากบริษัท เคพีเอ็มจี ภูมิไชย เป็นผู้สอบบัญชีของบริษัทสำหรับปี
2556 นับเป็นปีที่ 3

6.  ทบทวนและให้ความเห็นเพิ่มเติมในการจัดทำงบประมาณประจำปีของบริษัท

คณะกรรมการตรวจสอบได้ปฏิบัติหน้าที่ด้วยความรอบคอบและเป็นอิสระ
โดยไม่มีข้อจำกัดในการได้รับข้อมูล และความร่วมมือจากบริษัท
ทำให้การปฏิบัติหน้าที่ตามกฎบัตรคณะกรรมการตรวจสอบ
และตามที่ได้รับมอบหมายจากคณะกรรมการบริษัทเป็นไปอย่างมีประสิทธิภาพ

  ( นางอรดี รุ่งเรืองโรจน์ )

  ประธานคณะกรรมการตรวจสอบ

ข้อมูลสรุป (Executive Summary)

บริษัท โอซีซี จำกัด (มหาชน)
ได้ดำเนินกิจการเจริญรุ่งเรืองราบรื่นมาอย่างต่อเนื่องยาวนานและก้าวสู่ปีที่ 40 ด้วยความมั่นคง
ประกอบธุรกิจหลักในการจัดจำหน่ายผลิตภัณฑ์เครื่องสำอางและผลิตภัณฑ์เสื้อผ้าที่มีคุณภาพสูง
ภายใต้เครื่องหมายการค้าชั้นนำ ซึ่งเป็นที่รู้จักกันอย่างกว้างขวางและได้รับความนิยมอย่างแพร่หลาย
มีการจัดจำหน่ายผ่านเครือข่ายคู่ค้าทางธุรกิจครอบคลุมเกือบทุกช่องทางการขายทั่วประเทศ
ตัวอย่างของผลิตภัณฑ์ชั้นนำที่โดดเด่นในปัจจุบัน ได้แก่ เครื่องสำอาง “คัฟเวอร์มาร์ค”
(Covermark) ผลิตภัณฑ์ดูแลรักษาเส้นผม “ชิเซโด้ โปรเฟสชั่นแนล” (Shiseido
Professional) ชุดกีฬา ชุดนอนและชุดชั้นในสตรี “กี ลาโรช” (Guy Laroche)

ภาพรวมเศรษฐกิจไทยในรอบปีที่ผ่านมาขยายตัวชะลอลงจากปีก่อนตามการอ่อนแรงของอุปสงค์ในประเทศ
ในช่วงครึ่งแรกของปีการบริโภคภาคเอกชนยังคงขยายตัว ขณะที่การลงทุนของภาคธุรกิจยังมีต่อเนื่อง
อย่างไรก็ดี
ในช่วงครึ่งหลังของปีเศรษฐกิจกลับมีทิศทางชะลอลงอย่างมากจากการหดตัวของอุปสงค์ในประเทศ
เนื่องจากผลของมาตรการกระตุ้นเศรษฐกิจของภาครัฐที่เริ่มทยอยหมดลง
รวมทั้งการใช้จ่ายเพื่อลงทุนทำได้ล่าช้า
ประกอบกับความไม่แน่นอนของสถานการณ์ทางเศรษฐกิจและการเมืองที่สูงขึ้น
ส่งผลให้ภาคครัวเรือนเพิ่มความระมัดระวังในการใช้จ่าย
ผู้ประกอบการชะลอการลงทุนเพื่อรอความชัดเจน
ส่วนภาคการท่องเที่ยวยังสามารถขยายตัวได้แต่ช่วงปลายปีจำนวนนักท่องเที่ยวเริ่มลดลงจากปัญหาทางการเมืองในประเทศ

ในขณะที่ภาคการส่งออกฟื้นตัวได้อย่างช้าๆ
เนื่องจากบางอุตสาหกรรมของไทยประสบปัญหาขาดแคลนวัตถุดิบ
รวมถึงมีข้อจำกัดด้านเทคโนโลยีการผลิตจึงไม่สามารถผลิตสินค้าที่ตอบสนองความต้องการของตลาดโลกที่เปลี่ยนไปได้มากนัก

จากสภาวะเศรษฐกิจที่ต้องเผชิญกับปัจจัยลบและสภาพแวดล้อมเต็มไปด้วยความไม่แน่นอน
ผู้บริโภคต่างขาดความเชื่อมั่นจึงได้ชะลอการใช้จ่าย
โดยเลือกซื้อสินค้าเท่าที่จำเป็นและบริโภคในปริมาณที่จำกัด
จึงส่งผลกระทบต่อการดำเนินกิจการของภาคธุรกิจทุกรายไม่มากก็น้อย
โดยในปีที่ผ่านมาบริษัทมียอดขายที่ระดับ 1,506.78 ล้านบาท ลดลงจากปีก่อน 4.89%
แต่บริษัทยังคงสามารถรักษาฐานลูกค้าเก่าไว้ได้อย่างเหนียวแน่น

บริษัทมีกำไรก่อนภาษีเงินได้นิติบุคคล 125.33 ล้านบาท ลดลงจากปีก่อน 17.51 ล้านบาท
หรือคิดเป็น 12.26% แต่เมื่อหักภาษีเงินได้นิติบุคคลที่มีอัตราลดลงแล้วคงเหลือกำไรสุทธิ 101.37
ล้านบาท ลดลง 5.22% เมื่อเปรียบเทียบกับปีก่อน

แต่อย่างไรก็ดีโครงสร้างทางการเงินปัจจุบันของบริษัทอยู่ในระดับที่แข็งแกร่งมากอย่างต่อเนื่องมาเป็นเวลาหลายปี
โดยมีหลายตัวชี้วัดของอัตราส่วนทางการเงินที่สำคัญ ซึ่งสามารถสะท้อนให้เห็นสภาพคล่องที่ดีมาก
เช่น ตัวอย่างสำหรับปีนี้ บริษัทมีเงินทุนหมุนเวียนสุทธิ 475.25 ล้านบาท อัตราส่วนสภาพคล่อง
3.00 เท่า ในขณะที่มีอัตราส่วนหนี้สินต่อส่วนของผู้ถือหุ้น (Debt to Equity)
อยู่ในระดับที่ต่ำมากเพียง 0.43 เท่า

ผลการปฏิบัติงานในปีที่ผ่านเกิดจากความทุ่มเทร่วมแรงร่วมใจของพนักงานทุกระดับโดยไม่ย่อท้อต่อปัญหาและอุปสรรคใดๆ
แต่ยังคงมีความตั้งใจแน่วแน่ร่วมมือกันพัฒนาผลิตภัณฑ์และบริการ
เพื่อตอบสนองความพึงพอใจของลูกค้าอย่างต่อเนื่อง
บริหารจัดการอย่างระมัดระวังและวางแผนพร้อมรับมือกับสถานการณ์ที่อาจเปลี่ยนแปลงอย่างรวดเร็ว
มุ่งมั่นในการกำกับดูแลกิจการที่ดีภายใต้หลักบรรษัทภิบาลและพัฒนาให้ธุรกิจเจริญเติบโตอย่างยั่งยืนเพื่อประโยชน์สูงสุดของผู้มีส่วนได้เสียทุกฝ่าย

2.  ลักษณะการประกอบธุรกิจ

1.  สรุปสาระสำคัญของการประกอบธุรกิจ

บริษัทได้ก่อตั้งและประกอบกิจการมาตั้งแต่ปี พ.ศ. 2516 ในระยะแรกใช้ชื่อว่า บริษัท โอเลียรี่
คัฟเวอร์มาร์ค เซ็นเตอร์ จำกัด เพื่อจัดจำหน่ายเครื่องสำอาง “โอเลียรี่ คัฟเวอร์มาร์ค”
(O’Leary Covermark) โดยเปิดเป็นศูนย์บริการความงามให้คำปรึกษาแก่ลูกค้าที่ใช้ผลิตภัณฑ์
ซึ่งต่อมาได้ขยายช่องทางการจัดจำหน่ายสู่ห้างสรรพสินค้าและร้านเสริมสวยทั่วประเทศ
โดยใช้กลยุทธ์การดูแลหลังการขายที่สร้างความประทับใจ
โดยเฉพาะการจัดทีมโปรโมชั่นเสริมแต่ละจุดขายเพื่อสาธิตการใช้ผลิตภัณฑ์ การบริการ
และแนะนำวิธีการเลือกใช้ผลิตภัณฑ์ที่ถูกต้อง
สร้างความเชื่อมั่นแก่ลูกค้าซึ่งให้การตอบรับด้วยดีตลอดมา
ส่งผลให้เครื่องสำอางคัฟเวอร์มาร์คมีชื่อเสียงเป็นที่รู้จักกันอย่างแพร่หลาย
สร้างความสำเร็จให้บริษัทเจริญก้าวหน้าอย่างต่อเนื่องตราบจนกระทั่งปัจจุบัน

บริษัทได้รับอนุญาตเข้าเป็นบริษัทจดทะเบียนในตลาดหลักทรัพย์แห่งประเทศไทยในปี 2537
แปรสภาพเป็น “บริษัทมหาชนจำกัด” และได้เพิ่มการจัดจำหน่ายผลิตภัณฑ์อีกหลายประเภท
โดยแบ่งเป็นกลุ่มผลิตภัณฑ์หลักได้ดังนี้

กลุ่มผลิตภัณฑ์เครื่องสำอาง ประกอบด้วยเครื่องสำอางสำหรับผิวหน้า ผิวกาย
และผลิตภัณฑ์การดูแลรักษาเส้นผม

กลุ่มผลิตภัณฑ์เสื้อผ้า ประกอบด้วยชุดชั้นในสตรี ชุดนอนสตรี ชุดกีฬา ชุดว่ายน้ำ และชุดลำลอง

กลุ่มเครื่องดนตรี ประกอบด้วยเปียโน กีต้า ไวโอลิน

ลูกค้ากลุ่มเป้าหมายหลักของบริษัทส่วนใหญ่เป็นสุภาพสตรีในวัยทำงานที่มีรสนิยมใช้ผลิตภัณฑ์ที่มีคุณภาพ
มีการบริการที่เอาใจใส่อย่างแท้จริง เพื่อเพิ่มความงามเสริมบุคลิกภาพสร้างความมั่นใจ
ตระหนักในการดูแลผิวพรรณ สุขภาพกายและใจ เสริมสร้างความสุขใจให้ตนเองและคนใกล้ชิด

บริษัทประกอบธุรกิจหลักในการจัดจำหน่ายสินค้าภายในประเทศ โดยคำนึงถึงจริยธรรมในการค้า
ใช้หลักการบริหารความเสี่ยง และการบริหารงานอย่างมีระบบ โปร่งใส ตรวจสอบได้
ตามหลักการกำกับดูแลกิจการที่ดี มุ่งมั่นที่จะก้าวไปสู่ความเป็นเลิศทางธุรกิจ
ด้วยการให้ความสำคัญกับบุคลากรในองค์กร
ส่งเสริมให้พนักงานทุกคนทำงานอย่างมีความสุขในสภาพแวดล้อมที่เป็นมิตร
และเอื้อต่อการเกิดความคิดริเริ่มสร้างสรรค์สนับสนุนให้พนักงานทุกคนได้มีโอกาสเรียนรู้และพัฒนา
เพื่อที่จะได้สามารถใช้ศักยภาพที่มีอยู่ได้อย่างเต็มประสิทธิภาพ

2.  โครงสร้างรายได้

  ----------------------------------------------------------------------------------
  กลุ่มผลิตภัณฑ์        ปี 2556      สัดส่วน     ปี 2555      สัดส่วน     ปี 2554      สัดส่วน
  ---------------- ----------- --------- ----------- --------- ----------- ---------
  เครื่องสำอาง       1,302,539   86.45%    1,367,567   86.32%    1,168,080   85.35%

  เสื้อผ้า            199,556     13.24%    209,747     13.24%    195,325     14.27%

  เครื่องดนตรี        4,681       0.31%     7,004       0.44%     5,154       0.38%

  รวม              1,506,776   100.00%   1,584,318   100.00%               100.00%
  ----------------------------------------------------------------------------------

3.  การประกอบธุรกิจของแต่ละกลุ่มผลิตภัณฑ์

(1) กลุ่มผลิตภัณฑ์เครื่องสำอาง

    1.  ลักษณะผลิตภัณฑ์และบริการ

บริษัทเป็นผู้จัดจำหน่ายผลิตภัณฑ์เครื่องสำอางที่มีคุณภาพภายใต้เครื่องหมายการค้าที่จดลิขสิทธิ์จากต่างประเทศและในประเทศ
เช่น Covermark, KMA, Sungrace, Shiseido Professional, Zotos, BSC Hair
Care
ซึ่งแต่ละผลิตภัณฑ์ได้ตอบสนองความต้องการของผู้บริโภคแต่ละระดับได้อย่างครอบคลุมในทุกช่องทางการขาย
เช่น ห้างสรรพสินค้า ศูนย์บริการความงาม ร้านเสริมสวย โมเดอร์นเทรด
ทั้งในกรุงเทพมหานครและต่างจังหวัดทั่วประเทศ โดยมีพนักงานขายที่ผ่านการอบรมเกี่ยวกับผลิตภัณฑ์
เทคนิคการขาย และการให้บริการอย่างมืออาชีพ คอยให้คำแนะนำปรึกษา สาธิตการใช้ผลิตภัณฑ์
พร้อมบริการลูกค้าด้วยความตั้งใจ

2.  การตลาดและภาวะการแข่งขัน

ในรอบปีที่ผ่านมา เศรษฐกิจไทยมีแนวโน้มขยายตัวในอัตราที่สูงขึ้นไม่มากนัก
จากปัญหาความขัดแย้งทางการเมือง
มีการชุมนุมเรียกร้องของมวลมหาประชาชนต้องการปฏิรูปประเทศไทยเพื่อแก้ปัญหาการทุจริตคอรัปชั่นที่เกิดขึ้นในช่วงไตรมาสสุดท้าย
ทำให้ความเชื่อมั่นการบริโภคในประเทศลดลง

อย่างไรก็ดี บริษัทไม่ได้นิ่งนอนใจ ภายใต้สภาวการณ์ดังกล่าว
ยังคงสร้างสรรค์ผลิตภัณฑ์ภายใต้นวัตกรรมความงามที่ล้ำหน้าหลายชนิด
เพื่อนำเสนอสินค้าที่มีคุณสมบัติโดดเด่น ทันสมัย มีมาตรฐาน คุณภาพสูง คุ้มค่าสำหรับผู้บริโภค
การเพิ่มเคาน์เตอร์จำหน่ายในห้างสรรพสินค้าที่เปิดสาขาใหม่
ควบคู่กับการจัดกิจกรรมการตลาดส่งเสริมการขายทั่วทั้งในเขตกรุงเทพฯ และต่างจังหวัดเพิ่มมากขึ้น
เพื่อกระตุ้นให้ผู้บริโภคเกิดความสนใจในผลิตภัณฑ์และตัดสินใจซื้อเร็วขึ้น
พร้อมเน้นการให้บริการแก่ลูกค้าอย่างดีเลิศ เพื่อเพิ่มระดับความพึงพอใจและความประทับใจสูงสุด

ผลิตภัณฑ์คัฟเวอร์มาร์ค (Covermark) ซึ่งเป็นแบรนด์หลักในกลุ่มเครื่องสำอางของบริษัท
ได้มีการพัฒนาคุณสมบัติส่วนผสมของสารประกอบที่มีคุณค่า
มีเทคโนโลยีการผลิตชั้นสูงโดยตรงจากประเทศญี่ปุ่น
เพื่อวางตำแหน่งแบรนด์สะท้อนภาพลักษณ์ที่เป็นแบรนด์อินเตอร์ในระดับแนวหน้า
ส่งผลให้สามารถเพิ่มลูกค้ากลุ่มใหม่
ในขณะเดียวกันลูกค้าเดิมก็ได้รับความพึงพอใจกับผลิตภัณฑ์ใหม่ๆที่พัฒนาเพิ่มขึ้น อาทิ ผลิตภัณฑ์รองพื้น
Powdery Foundation <Jusme Color>
ที่ได้ถูกค้นคิดพัฒนาขึ้นเพื่อให้เฉดสีของรองพื้นกลมกลืนกับสีผิวจริง
ส่งผลให้ผิวพรรณมีความสวยงามเปล่งประกาย ยาวนานตลอดวัน

บริษัทจึงยังคงสามารถสร้างยอดขายจากผลิตภัณฑ์ใหม่เพิ่มขึ้นอย่างต่อเนื่อง
ในขณะที่มีแบรนด์คู่แข่งจากประเทศยุโรปหลายแบรนด์เข้ามาเปิดตัวแย่งชิงส่วนแบ่งการตลาดมากขึ้น

เครื่องสำอางแบรนด์ KMA ซึ่งเป็นลิขสิทธิ์ของบริษัทเอง
ได้มีการพัฒนาผลิตภัณฑ์คอลเล็กชั่นใหม่อย่างต่อเนื่อง
เพื่อตอบสนองกระแสนิยมแนวเครื่องสำอางของวัยรุ่น และวัยเริ่มทำงาน
โดยใช้ดารานักแสดงที่มีชื่อเสียงเป็นพรีเซ็นเตอร์
เพื่อให้เข้ากับคอนเซ็ปต์หลักและเป็นการเสริมภาพลักษณ์ของสินค้า พร้อมกับปรับปรุงสูตรต่างๆ
ให้เหมาะกับสภาพผิวของคนไทย และขยายช่องทางการจัดจำหน่ายไปในหลายพื้นที่
รวมไปถึงประเทศในกลุ่มอาเซียน ซึ่งได้รับการตอบรับที่ดีมาก นอกจากนี้บริษัทยังคงมีการเปิด KMA
Shop เพิ่มอย่างต่อเนื่อง เพื่อขยายจุดบริการรองรับความต้องการของลูกค้า
อีกทั้งยังได้ใช้การโฆษณา ประชาสัมพันธ์ ผ่านสื่อต่างๆ อาทิ ทีวี วิทยุ นิตยสาร และสื่อออนไลน์
Social Media เพื่อให้กลุ่มเป้าหมายเกิดการรับรู้ จดจำและมีโอกาสทดลองสินค้า
ส่งผลให้มียอดขายเติบโตเพิ่มขึ้นอย่างมาก

ส่วนผลิตภัณฑ์การดูแลรักษาเส้นผมภายใต้ลิขสิทธิ์ของ Shiseido Professional
บริษัทได้นำเข้าผลิตภัณฑ์ที่มีคุณภาพ ทันสมัย สอดรับกับเทรนด์แฟชั่นปัจจุบัน เช่น ผลิตภัณฑ์น้ำยายืดผม
ผลิตภัณฑ์น้ำยาดัดผมที่ถนอมเส้นผม ผลิตภัณฑ์เปลี่ยนสีผม ผลิตภัณฑ์บำรุงรักษาเส้นผม
และผลิตภัณฑ์จัดแต่งทรงผมที่มีประสิทธิภาพ ซึ่งได้รับความนิยมอย่างสูง
โดยมีกิจกรรมสนับสนุนการตลาดที่เน้นการสร้างความผูกพันระยะยาวกับตัวแทนจำหน่าย
อบรมความรู้แนะนำเทคนิคใหม่ๆ เกี่ยวกับการจัดแต่งทรงผม การเปลี่ยนสีผม
ควบคู่กับการสาธิตวิธีใช้ผลิตภัณฑ์ที่ถูกต้องโดยเทคนิเชี่ยนผู้เชี่ยวชาญของบริษัท
สิ่งเหล่านี้ได้ส่งเสริมภาพลักษณ์ที่ทันสมัยของผลิตภัณฑ์ตอกย้ำความเป็นหนึ่งในผู้นำเทรนด์ผลิตภัณฑ์ดูแลรักษาเส้นผม
ส่งผลให้แบรนด์สินค้ามีความเข้มแข็งเป็นที่ยอมรับในตลาดมากยิ่งขึ้น
สร้างความมั่นคงในเชิงธุรกิจให้ทั้งบริษัทและตัวแทนจำหน่ายซึ่งต่างมียอดขายเพิ่มขึ้น

3.  การจัดหาผลิตภัณฑ์

บริษัทได้ให้ความสำคัญต่อการคัดเลือกสินค้าและเพิ่มผลิตภัณฑ์ใหม่เพื่อเป็นทางเลือกให้ผู้บริโภคสามารถใช้ผลิตภัณฑ์เครื่องสำอางที่มีคุณภาพและมีมาตรฐานสูง
ในส่วนที่เป็นสินค้านำเข้าจากต่างประเทศส่วนใหญ่จะดำเนินการผ่านบริษัทในเครือของ บริษัท เพียส
อินเตอร์คอสเม็กซ์ (ประเทศไทย) จำกัด และบริษัท ชิเซโด้ โปรเฟสชั่นแนล (ไทยแลนด์) จำกัด
ส่วนสินค้าที่วิจัยพัฒนาขึ้นเองภายในประเทศนั้นจะมีการประสานความร่วมมือกับบริษัทในเครือสหกรุ๊ป
เช่น บริษัท อินเตอร์เนชั่นแนล แลบบอราทอรีส์ จำกัด และ บริษัท เอส แอนด์ เจ
อินเตอร์เนชั่นแนล เอนเตอร์ไพรส์ จำกัด (มหาชน)
ซึ่งเป็นโรงงานผลิตเครื่องสำอางที่มีมาตรฐานในระดับสากล มีความเชี่ยวชาญในกระบวนการผลิต
และการควบคุมคุณภาพเครื่องสำอางมานาน
ได้รับความไว้วางใจจากเจ้าของหลายตราสินค้าชั้นนำจากต่างประเทศให้เป็นผู้ผลิตเพื่อส่งออกไปจำหน่ายยังต่างประเทศมานาน

(2) กลุ่มผลิตภัณฑ์เสื้อผ้า

    1.  ลักษณะผลิตภัณฑ์

บริษัทเป็นผู้แทนจำหน่ายผลิตภัณฑ์เสื้อผ้าประเภทชุดชั้นในสตรี ชุดนอนสตรี และชุดว่ายน้ำ
ภายใต้ลิขสิทธิ์เครื่องหมายการค้า Guy Laroche แต่เพียงผู้เดียวในประเทศไทย
โดยผลิตภัณฑ์ดังกล่าวได้รับการผลิตอย่างพิถีพิถัน ตั้งแต่การสรรหาวัตถุดิบที่มีคุณภาพ
การคัดเลือกผ้าลูกไม้คุณภาพดีจากต่างประเทศ
การออกแบบและคัดเลือกแบบที่สะท้อนถึงรสนิยมสวยสง่างดงาม
รวมถึงวิธีการตัดเย็บอย่างประณีตที่เป็นเอกลักษณ์ของ Guy Laroche
เพื่อให้เหมาะกับสรีระของสุภาพสตรีไทย ซึ่งสินค้าทั้งหมดของ Guy Laroche
มีจำหน่ายในห้างสรรพสินค้าชั้นนำทั่วประเทศ โดยมีพนักงานขายคอยบริการให้คำแนะนำสินค้า

นอกจากนี้บริษัทยังได้เป็นผู้แทนจำหน่ายผลิตภัณฑ์ชุดอินเนอร์แวร์ภายใต้เครื่องหมายการค้า Gunze
ที่มีชื่อเสียงจากประเทศญี่ปุ่น
โดยใช้วัตถุดิบจากเส้นใยฝ้ายชั้นดีคุณภาพสูงถักเป็นผ้าด้วยเทคนิคพิเศษเพิ่มความยืดหยุ่น
เหมาะกับวัยรุ่นสวมใส่เป็นเสื้อลำลอง ซึ่งได้รับการตอบรับอย่างดีจากลูกค้า

ขณะเดียวกันบริษัทได้เพิ่มแบรนด์ G&G
เข้ามาเพื่อให้เป็นอีกหนึ่งทางเลือกสำหรับผู้บริโภคที่มีรสนิยมชอบผลิตภัณฑ์เสื้อผ้าดีในราคาย่อมเยา
ซึ่งเป็นผลิตภัณฑ์ชุดชั้นในที่สวยงามทันสมัยน่าสวมใส่
เพื่อรองรับกระแสคนรุ่นใหม่ที่เน้นความสำคัญในการแต่งกาย

  ในปีนี้บริษัทได้เพิ่มความหลากหลายในกลุ่มของเสื้อผ้าสตรีด้วยการเป็นตัวแทนจำหน่ายแบรนด์

Era-won Girlfriend ผลิตภัณฑ์กางเกงสตรีที่มีความโดดเด่นในเรื่องดีไซน์ รูปแบบที่หลากหลาย
พร้อมวัตถุดิบที่ถักทอด้วยเส้นใยสังเคราะห์ชนิดพิเศษมีความยืดหยุ่นสูง
สามารถกลับคืนรูปได้ดังเดิมทุกครั้งที่เคลื่อนไหว โดยกางเกงสตรี Era-won Girlfriend
นี้ได้ถูกดีไซน์ภายใต้แนวคิด “สวมใส่สบาย
เคลื่อนไหวคล่องแคล่วและสามารถนำมาสวมใส่กับเสื้อผ้าได้ทุกรูปแบบ”
เพื่อให้ตอบโจทย์กับความต้องการของกลุ่มเป้าหมายหลักที่เป็นสาวรุ่นใหม่จนถึงวัยทำงาน อายุ 18 –
35 ปี และกลุ่มเป้าหมายรอง อายุตั้งแต่ 35 ปีขึ้นไป

2.  การตลาดและภาวะการแข่งขัน

ถึงแม้ว่าสภาพเศรษฐกิจโดยรวมของประเทศในปีที่ผ่านมาจะขยายตัวชะลอลงก็ตามที่แต่สภาวะการแข่งขันของตลาดชุดชั้นในสตรี
ชุดนอนสตรี ชุดว่ายน้ำ ยังคงอยู่ในระดับค่อนข้างสูง
มีผู้ประกอบการรายเดิมและรายใหม่ที่มีทั้งแบรนด์ในประเทศและแบรนด์ต่างประเทศเข้ามาสร้างสีสันและช่วงชิงส่วนแบ่งทางการตลาดเพิ่มมากขึ้น
โดยในแต่ละแบรนด์ต่างแข่งขันกันคิดค้นวิจัยพัฒนานำเสนอสิ่งใหม่ๆ ซึ่งในปีที่ผ่านจะเห็นได้ว่า
เกือบทุกแบรนด์ให้ความสำคัญต่อฟังก์ชั่นการใช้งาน เช่น

  1. Shapewear ที่มุ่งเน้นการสวมใส่กระชับรูปร่าง เสริมสร้างความมั่นใจ

  2. เสื้อชั้นในสตรีที่สามารถยกกระชับและเพิ่มขนาดเนินอก

การเลือกใช้วัตถุดิบ ความพิถีพิถันในการตัดเย็บ รูปแบบ ดีไซน์ เพื่อสร้างความแตกต่าง
รวมถึงการยกระดับคุณภาพในการบริการลูกค้าเพื่อให้ได้รับความพึงพอใจสูงสุด

บริษัทได้ให้ความสำคัญกับแบรนด์ Guy Laroche
สัญชาติฝรั่งเศสซึ่งมีการจัดวางจำหน่ายภายในประเทศมานาน ได้มีการพัฒนารูปแบบใหม่ๆ
อย่างสม่ำเสมอและเลือกใช้วัสดุที่มีมาตรฐาน ช่วยเพิ่มมูลค่าให้กับสินค้าและแบรนด์
ทั้งนี้เพื่อตอบสนองวิถีชีวิตและแฟชั่นไลฟ์สไตล์ของสุภาพสตรียุคใหม่ในปัจจุบัน
รวมทั้งการสร้างภาพลักษณ์แบรนด์ที่โดดเด่นเสริมความภาคภูมิใจแก่ผู้สวมใส่
ส่งผลให้มียอดขายเพิ่มขึ้นท่ามกลางกระแสการแข่งขันที่รุนแรงและเศรษฐกิจที่ชะลอตัว

สำหรับในปีที่ผ่านมา ชุดชั้นใน Guy Laroche ยังคงสร้างสรรค์ผลิตภัณฑ์ด้วยดีไซน์ที่ทันสมัย
มีฟังก์ชั่นที่สามารถตอบสนองความต้องการของผู้หญิงยุคใหม่ ด้วยการมุ่งเน้นไปที่ผลิตภัณฑ์กลุ่ม
Shapewear ที่มุ่งเน้นต่อการสวมใส่กระชับรูปร่างช่วยแก้ไขข้อบกพร่องทางสรีระ
เสริมสร้างความมั่นใจ ผลิตภัณฑ์กลุ่ม Cup Up Bra เพื่อการเพิ่มขนาดเนินอกและยกกระชับ
กางเกงในที่ทอแบบยกกระชับสะโพกทำให้ผู้สวมใส่รู้สึกกระชับและมั่นใจในรูปร่างของตน
ซึ่งสามารถสร้างความสนใจและได้รับการตอบรับที่ดีจากลูกค้า

ในขณะที่ชุดว่ายน้ำ Guy Laroche ได้มีการผลิตสินค้ากลุ่มใหม่เพื่อรองรับกลุ่มลูกค้า Plus Size
ซึ่งได้รับการตอบรับที่ดี รวมถึงรูปแบบ ดีไซน์ต่างๆในส่วนของชุดว่ายน้ำ ชุดดำน้ำ ชุดออกกำลังกาย
ที่ได้รับการพัฒนาให้ดียิ่งขึ้นส่งผลให้มียอดขายเพิ่มสูงขึ้นด้วย

สำหรับกิจกรรมการสร้างการรับรู้ในแบรนด์สินค้า Guy Laroche
ทางแบรนด์ได้มีการจัดแฟชั่นโชว์ประจำปีโดยร่วมกับห้างสรรพสินค้าสยามพารากอน
นอกจากนี้ยังร่วมเดินแฟชั่นโชว์ในโอกาสต่างๆ
รวมทั้งเป็นผู้สนับสนุนอย่างเป็นทางการในส่วนชุดว่ายน้ำของผู้เข้าประกวด
มิสไทยแลนด์เวิร์ดประจำปี 2556 มิสแกรนด์ไทยแลนด์ประจำปี 2556
และประชาสัมพันธ์สินค้าผ่านสื่อหลากหลายช่องทางเพื่อตอกย้ำความเป็นผู้นำแฟชั่น

ในส่วนของผลิตภัณฑ์ Gunze ทางประเทศญี่ปุ่นได้มีการวิจัยและพัฒนาอย่างต่อเนื่อง
สร้างสรรค์สินค้าแห่งนวัตกรรมเพื่อเพิ่มคุณค่าและคุณประโยชน์ เช่น คอลเล็คชั่น Cool Magic
มีการดีไซน์รูปแบบใหม่ที่ทันสมัย เนื้อผ้าอ่อนนุ่มสวมใส่สบาย
ดูดซึมเหงื่อตามธรรมชาติแล้วระบายออกอย่างต่อเนื่อง ส่วนคอลเล็คชั่น Hot Magic
มีเนื้อผ้าบางเบา สวมใส่แล้วให้ความอบอุ่น มีสีสันหลากหลาย
ในราคาที่คุ้มค่าตอบโจทย์ความต้องการของลูกค้าได้อย่างลงตัว ได้จำหน่ายผ่านช่องทางที่หลากหลาย
อาทิ ในห้างสรรพสินค้า โมเดอร์นเทรด แคตตาล็อกเซล เป็นต้น ซึ่งได้รับการตอบรับที่ดีมาก

ผลิตภัณฑ์ชุดชั้นใน G&G เจาะกลุ่มเป้าหมายที่มีรายได้ไม่มาก
สำหรับเป็นผลิตภัณฑ์ทางเลือกที่มีคุณภาพดีในราคาที่แข่งขันได้
ซึ่งจะช่วยเพิ่มยอดการขายของกลุ่มเสื้อผ้าทั้งในระยะสั้นและในระยะยาวได้เป็นอย่างดี

3.  การจัดหาผลิตภัณฑ์

กลุ่มผลิตภัณฑ์เสื้อผ้าส่วนใหญ่ผลิตจากบริษัทในเครือสหกรุ๊ปที่มีชื่อเสียงมีคุณภาพเชื่อถือได้ เช่น บริษัท
ธนูลักษณ์ จำกัด (มหาชน) บริษัท ภัทยาอุตสาหกิจ จำกัด และบริษัท ไทยกุนเซ่ จำกัด
ซึ่งแต่ละบริษัทมีมาตรฐานการผลิตชั้นสูงจนได้รับความไว้วางใจจากเจ้าของตราสินค้าจากต่างประเทศจำนวนมากใช้เป็นฐานการผลิตเพื่อส่งออกไปจำหน่ายยังต่างประเทศด้วย

(3) กลุ่มเครื่องดนตรี

    1.  ลักษณะผลิตภัณฑ์

บริษัทได้เป็นผู้แทนจำหน่ายผลิตภัณฑ์เครื่องดนตรีเปียโนแบรนด์ Ritmuller ที่มีชื่อเสียงระดับโลก
ซึ่งมีความไพเราะของโทนเสียงทุ้ม นุ่มนวล กังวาน อันเป็นเอกลักษณ์ของเปียโนสไตล์ยุโรป
และแบรนด์ Kayserburg ที่เป็นเปียโน ระดับ Master Piece
ของโรงงานผลิตเปียโนที่ใหญ่ที่สุดในโลก มีการผลิตที่ประณีตใช้อุปกรณ์ส่วนประกอบที่คงทนแข็งแรง
มีโชว์รูมจัดแสดงสินค้าพร้อมผู้เชี่ยวชาญทางด้านดนตรีและผลิตภัณฑ์ที่ผ่านการอบรมจากต่างประเทศไว้คอยแนะนำและให้บริการหลังการขาย
พร้อมทั้งเครื่องดนตรีอื่นๆ เช่น ไวโอลิน ของแบรนด์ Rivertone และ กีตาร์แบรนด์ Ashton :
Designed in Australia

2.  การตลาดและภาวะการแข่งขัน

ตลาดเครื่องดนตรีประเทศไทยในปีที่ผ่านมา
ถึงแม้ในช่วงต้นปีจะได้รับผลกระทบต่อเนื่องจากโครงการรถยนต์คันแรก
แต่กลุ่มลูกค้าของเครื่องดนตรีก็ยังคงมีความต้องการอยู่บ้างจึงทำให้ทิศทางของตลาดมีการขยายไม่มากนัก
ประกอบกับผู้ปกครองที่มีฐานะมักจัดให้บุตรหลานได้เริ่มหัดเล่นดนตรีตั้งแต่ยังเล็ก
ปัจจุบันมีเยาวชนสนใจเรียนดนตรีกันมากขึ้น โดยมีโรงเรียนดนตรีเปิดให้บริการรองรับความต้องการ
รวมไปถึงสถาบันระดับอุดมศึกษาหลายแห่งมีการเปิดการเรียนการสอนภาควิชาดนตรีเพิ่มขึ้น
การตลาดและการจัดจำหน่ายนั้นโดยส่วนใหญ่ยังคงเน้นให้ทางโรงเรียนและอาจารย์สอนดนตรีเป็นผู้แนะนำผลิตภัณฑ์
ส่วนด้านโฆษณาประชาสัมพันธ์สินค้า
บริษัทมีแนวทางที่จะสนับสนุนการศึกษาด้านดนตรีให้กับเยาวชนเพื่อพัฒนาขีดความสามารถและประสบการณ์ให้กลายเป็นนักดนตรีแถวหน้าของประเทศ
จึงได้ร่วมกับโรงงานผลิตเปียโน และรัฐบาลจีน เข้าร่วมเป็นตัวแทนการจัดการแข่งขัน National
Youth Piano International Competition รอบคัดเลือกประเทศไทย
โดยจะทำการคัดเลือกเยาวชนที่มีความสามารถด้านเปียโนเพื่อเป็นตัวแทนประเทศไทย
ไปแข่งขันชิงชนะเลิศที่เมืองกวางโจว ประเทศจีน โดยจะจัดขึ้นทุกๆ 2 ปี และในครั้งต่อไป
จะมีตัวแทนจำหน่ายชาติอื่นๆเข้าร่วมการแข่งขันเพิ่มขึ้นจากทั่วโลก เช่น ออสเตรเลีย สิงคโปร์
ฮ่องกง บาห์เรน เยอรมนี และสหรัฐอเมริกา

3.  การจัดหาผลิตภัณฑ์

เครื่องดนตรี Ritmuller และ Kayserburg ได้นำเข้าโดยตรงจากผู้ผลิตในประเทศจีน
ซึ่งเป็นโรงงานผลิตขนาดใหญ่ที่มีฝีมือผลิตเปียโนให้แบรนด์ชั้นนำทั่วโลก โดยมีเครื่องมือที่ทันสมัย
เลือกใช้อุปกรณ์ที่เป็นส่วนประกอบสำคัญที่สั่งนำเข้าจากประเทศเยอรมนี
ซึ่งเป็นแหล่งกำเนิดเริ่มแรกของเปียโนทั้ง 2 แบรนด์

เครื่องดนตรีแบรนด์ Ashton ที่ได้รับการพัฒนาและออกแบบทั้งหมดจากประเทศออสเตรเลีย
และถูกผลิตขึ้นจากโรงงานในประเทศจีนโดยระบบการควบคุมทุกขั้นตอนการผลิต
และทีมงานผู้คิดค้นพัฒนาจากประเทศออสเตรเลียที่ชำนาญการเฉพาะด้าน ทำให้วัสดุ
และขั้นตอนการผลิต ถูกประกอบขึ้นอย่างพิถีพิถัน โดยคำนึงถึงการใส่ใจในรายละเอียด ทำให้
กีตาร์แบรนด์ Ashton ถูกจำกัดความด้วยคำว่า คุณภาพ ในราคาที่ย่อมเยาว์

3.  ปัจจัยความเสี่ยง

บริษัท มุ่งเน้นความสำคัญของการบริหารความเสี่ยงขององค์กร คณะกรรมการบริษัท
จึงได้กำหนดให้นำกระบวนการบริหารความเสี่ยงมาใช้เป็นเครื่องมือในการบริหารจัดการกับปัจจัยความเสี่ยงต่าง
ๆ ที่จะส่งผลกระทบต่อเป้าหมายขององค์กร โดยมีคณะกรรมการบริหารความเสี่ยง จำนวน 6 ท่าน
มีกรรมการผู้จัดการและประธานเจ้าหน้าที่บริหารเป็นประธาน ซึ่งจัดให้มีการประชุมทุกเดือน
เพื่อพิจารณาประเด็นความเสี่ยงครอบคลุมทั้งองค์กร จัดอันดับความเสี่ยง
กำหนดแนวทางการบริหารความเสี่ยง
รวมทั้งมอบหมายให้ผู้รับผิดชอบจัดหามาตรการควบคุมและจัดการความเสี่ยงให้อยู่ในระดับที่เหมาะสมและยอมรับได้
ซึ่งสรุปปัจจัยความเสี่ยงที่มีนัยสำคัญ ได้ดังนี้

1)  ความเสี่ยงจากสภาวะเศรษฐกิจ

ปัญหาความขัดแย้งทางด้านการเมืองได้ส่งผลกระทบต่อภาวะเศรษฐกิจและความเชื่อมั่นภายในประเทศ
การผลิตและการลงทุนเกิดการชะลอตัว ภาครัฐมีบทบาทกระตุ้นเศรษฐกิจน้อยลงจากปีก่อน
การบริโภคปรับตัวลดลง จำนวนลูกค้าที่ซื้อสินค้าและบริการต่างควบคุมการใช้จ่ายและซื้อเท่าที่จำเป็น
อย่างไรก็ตาม บริษัทได้บริหารความเสี่ยงด้วยการดำเนินธุรกิจอย่างระมัดระวัง
ติดตามผลประกอบการอย่างต่อเนื่อง และจากประสบการณ์ในตลาดค้าปลีกมาเป็นระยะเวลายาวนาน
อีกทั้งยังมีความแข็งแกร่งทางด้านการเงิน
ทำให้มั่นใจได้ว่าบริษัทจะสามารถก้าวผ่านอุปสรรคและนำพาธุรกิจไปได้อย่างมั่นคง

2)  ความเสี่ยงในการประกอบธุรกิจ

บริษัทฯ ประกอบธุรกิจในการจัดจำหน่ายผลิตภัณฑ์เครื่องสำอาง ผลิตภัณฑ์เสื้อผ้า และเครื่องดนตรี
โดยบริษัทฯ สั่งซื้อสินค้าจากต่างประเทศโดยตรง 0.83 %
ที่เหลือได้สั่งซื้อผ่านโรงงานในประเทศที่ดำเนินการภายใต้ลิขสิทธิ์จากต่างประเทศ 99.17 %
และปัจจุบันบริษัทฯ สั่งซื้อสินค้ารายใหญ่จาก บริษัท เพียส อินเตอร์คอสเม็กซ์ (ประเทศไทย) จำกัด
ซึ่งบริษัทฯ ได้สั่งซื้อสินค้าในสัดส่วนที่สูงในช่วงปีที่ผ่านมา เป็นจำนวนเงิน 348.57 ล้านบาท
หรือเทียบประมาณ 42.02% ของยอดซื้อรวมของบริษัท

บริษัทดังกล่าวข้างต้น เป็นเจ้าของลิขสิทธิ์ผลิตภัณฑ์หลักของบริษัทฯ ในขณะที่บริษัทฯ
ได้รับสิทธิ์ในการเป็นผู้จัดจำหน่ายแต่เพียงผู้เดียวในประเทศไทย ดังนั้น
จึงไม่มีอุปสรรคในการประกอบธุรกิจต่อเนื่องในอนาคต

3)  ความเสี่ยงด้านพฤติกรรมผู้บริโภค

ปัจจุบันพฤติกรรมของผู้บริโภคเปลี่ยนแปลงไปค่อนข้างมาก
ผู้บริโภคต้องการทดลองใช้สินค้าและบริการแบบใหม่ๆ มีความไวต่อสิ่งเร้าต่างๆ
จนบางครั้งมีพฤติกรรมบริโภคตามกระแสนิยม ทำให้เกิดความภักดีต่อสินค้าแบรนด์น้อยลง

บริษัทได้บริหารความเสี่ยงด้วยการรับฟังความคิดเห็นและข้อเสนอแนะของผู้บริโภคในกลุ่มต่างๆ
เพื่อนำมาพัฒนาสินค้าและบริการให้มีคุณสมบัติที่โดดเด่น ทันสมัย มีมาตรฐาน ตรงใจ
และคุ้มค่าสำหรับผู้บริโภคมากยิ่งขึ้น ตลอดจนเน้นการใช้แนวบริหารลูกค้าสัมพันธ์ (Customer
Relationship Management)
ซึ่งเป็นช่องทางหนึ่งในการสื่อสารถึงลูกค้าเพื่อตอบสนองความต้องการของลูกค้าได้อย่างรวดเร็ว
อีกทั้งยังช่วยเพิ่มระดับความพึงพอใจและเกิดความประทับใจสูงสุด
ซึ่งจะช่วยรักษาฐานลูกค้าเก่าและเพิ่มจำนวนลูกค้าใหม่

4)  ความเสี่ยงด้านการเงิน

สินทรัพย์และหนี้สินทางการเงินที่แสดงอยู่ในงบดุลประกอบด้วยเงินสดและรายการเทียบเท่าเงินสด
เงินลงทุน ลูกหนี้และเจ้าหนี้การค้า เจ้าหนี้อื่นและเงินกู้ยืม
นโยบายการบัญชีที่ใช้ในการบันทึกและวัดมูลค่าของเครื่องมือทางการเงินดังกล่าวได้เปิดเผยไว้ในหมายเหตุประกอบงบการเงินที่เกี่ยวข้อง
และบริษัทฯ ได้ลดความเสี่ยงของการใช้เครื่องมือทางการเงินต่าง ๆ ดังนี้

(1) ความเสี่ยงในการให้สินเชื่อ

ความเสี่ยงในการให้สินเชื่ออาจเกิดจากการที่ลูกค้าไม่สามารถปฏิบัติตามข้อตกลง ซึ่งบริษัทฯ
ได้มีนโยบายในการป้องกันความเสี่ยงนี้ โดยการวิเคราะห์ฐานะการเงินของลูกค้า
มีมาตรการควบคุมวงเงินสินเชื่อที่รัดกุม และติดตามอย่างใกล้ชิด
มูลค่าสูงสุดของความเสี่ยงด้านการให้สินเชื่อเท่ากับมูลค่าตามบัญชีของสินทรัพย์ดังกล่าวสุทธิจากค่าเผื่อหนี้สงสัยจะสูญตามที่แสดงในงบดุล

(2) ความเสี่ยงจากอัตราดอกเบี้ย

ความเสี่ยงที่จะเกิดจากการเปลี่ยนแปลงของอัตราดอกเบี้ย
ซึ่งอาจก่อให้เกิดความเสียหายแก่บริษัทในงวดปัจจุบันและงวดต่อ ๆ ไป
บริษัทคาดว่าจะสามารถบริหารความเสี่ยงที่อาจเกิดขึ้นได้เนื่องจากบริษัทได้มีการวางแผนและติดตามสถานการณ์อยู่ตลอดเวลา

(3) ความเสี่ยงจากอัตราแลกเปลี่ยน

ณ สิ้นสุดวันที่ 31 ธันวาคม 2556 บริษัทฯ ไม่มีเงินกู้สกุลเงินตราต่างประเทศ
แต่มีการซื้อสินค้าจากต่างประเทศแต่มีมูลค่าไม่มาก
ซึ่งผู้บริหารเชื่อว่าความเสี่ยงจากอัตราแลกเปลี่ยนในปัจจุบันอยู่ในระดับต่ำ

4.  ทรัพย์สินที่ใช้ในการประกอบธุรกิจ

  -----------------------------------------------------------------------------------------
  ประเภท/ลักษณะทรัพย์สิน             ลักษณะกรรมสิทธิ์                   มูลค่า             ภาระผูกพัน
  ------------------------------ ------------------------------ ---------------- ----------
  1.ที่ดิน 1 แปลง จังหวัดนครปฐม 2 ไร่  เป็นเจ้าของ                      1,908,150.00     ไม่มี

  2.ที่ดิน 1 แปลง จังหวัดกรุงเทพมหานคร เป็นเจ้าของ                      144,247,680.00   ไม่มี
  จำนวน 3 ไร่ 3 งาน 38.40 ตรว.                                                    

  3.อาคารพาณิชย์ 4 ชั้น ที่ ถ.รัชดาภิเษก สัญญาเช่าระยะยาว 26 ปี 6 เดือน     2,146,889.06     ไม่มี
                                 เหลือ 8 ปี 10 เดือน                                

  4.ที่ดิน 1 แปลง ตำบลบางโพงพาง     สัญญาเช่าระยะยาว 25 ปี 1เดือน เหลือ 173,798.45       ไม่มี
                                 5 ปี 9 เดือน                                      

  5.อาคารศูนย์การค้า RCA 1 ห้อง      สัญญาเช่าระยะยาว 26 ปี เหลือ 8 ปี   1,212,491.18     ไม่มี
                                 11 เดือน                                         

  6.                             สัญญาเช่าระยะเวลา 24 ปี เหลือ 19 ปี 17,144,840.00    ไม่มี
  สิทธิการเช่าศูนย์การค้าสยามพารากอน                                                   

  7.สิทธิการเช่าโครงการยูเนียนมอลล์    สัญญาเช่าระยะเวลา 9 ปี เหลือ 4 ปี 1 1,334,835.32     ไม่มี
                                 เดือน                                            

  8.ทรัพย์สินอื่นๆ                    เป็นเจ้าของ                      25,771,383.00    ไม่มี
  -----------------------------------------------------------------------------------------

5.  ข้อพิพาททางกฎหมาย

บริษัทไม่มีข้อพิพาททางกฎหมายในลักษณะคดีที่บริษัทจะมีผลกระทบทางด้านลบต่อการดำเนินธุรกิจของบริษัทอย่างมีนัยสำคัญ

6.  ข้อมูลทั่วไปและข้อมูลสำคัญอื่น

1.  ข้อมูลทั่วไป

1.1 ข้อมูลบริษัท

ชื่อ บริษัท โอซีซี จำกัด (มหาชน)

  สถานที่ตั้งสำนักงานใหญ่ เลขที่ 729/4-7 ถนนรัชดาภิเษก แขวงบางโพงพาง เขตยานนาวา
  กรุงเทพมหานคร 10120

  ประเภทธุรกิจ จำหน่ายผลิตภัณฑ์ประเภทเครื่องสำอาง เสื้อผ้า เครื่องดนตรี
  และให้บริการเสริมความงาม

  เลขทะเบียนบริษัท 0107537001323

  ทุนจดทะเบียน หุ้นสามัญจำนวน 80 ล้านหุ้น มูลค่าหุ้นละ 1 บาท ชำระแล้ว 60 ล้านหุ้น
  มูลค่าหุ้นละ 1 บาท เป็นเงิน 60 ล้านบาท

  โทรศัพท์ 02-2954545, 02-2954567

  โทรสาร 02-2950415

  Home Page www.occ.co.th

1.2 นิติบุคคลที่บริษัทถือหุ้นตั้งแต่ร้อยละ 10 ขึ้นไปมีดังนี้

1. บริษัท เอ็มไอแอล (ประเทศไทย) จำกัด

สถานที่ตั้งสำนักงานใหญ่ 729/21-22 ถนนรัชดาภิเษก แขวงบางโพงพาง เขตยานนาวา

กรุงเทพมหานคร 10120

ประเภทธุรกิจ ขายปลีกแชมพูเปลี่ยนสีผม

  ทุนจดทะเบียน หุ้นสามัญจำนวน 30,000 หุ้น มูลค่าหุ้นละ 100 บาท ชำระเต็มจำนวนเป็นเงิน 3
  ล้านบาท

โทรศัพท์ 02-2954760-2

โทรสาร 02-2954759

สัดส่วนการถือหุ้น 12.67%

2.บริษัท โอเรียนเต็ล ซาลอน บิสซิเนส จำกัด

สถานที่ตั้งสำนักงานใหญ่ 729/23 - 25 ถนนรัชดาภิเษก แขวงบางโพงพาง เขตยานนาวา

กรุงเทพมหานคร 10120

ประเภทธุรกิจ จำหน่ายผลิตภัณฑ์ประเภทเสริมความงาม

  ทุนจดทะเบียน หุ้นสามัญจำนวน 10,000 หุ้น มูลค่าหุ้นละ 100 บาท ชำระเต็มจำนวนเป็นเงิน 1
  ล้านบาท

  โทรศัพท์ 02 – 6839620

  โทรสาร 02 – 2954763

  สัดส่วนการถือหุ้น 15.00%

  3.บริษัท ชิเซโด้ โปรเฟสชั่นแนล (ไทยแลนด์) จำกัด

สถานที่ตั้งสำนักงานใหญ่ 2 ซ.สุขุมวิท 23 (ประสานมิตร) ถ.สุขุมวิท แขวงคลองเตยเหนือ

เขตวัฒนา กรุงเทพมหานคร 10110

  ประเภทธุรกิจ จำหน่ายผลิตภัณฑ์ประเภทเครื่องสำอาง ให้บริการเสริมสวย สปา
  และจัดแต่งทรงผม

  ทุนจดทะเบียน หุ้นสามัญ 7 ล้านหุ้น มูลค่าหุ้นละ 10 บาท ชำระเต็มจำนวนเป็นเงิน 70 ล้านบาท

  โทรศัพท์ 02 – 2617321 – 2

  โทรสาร 02 - 2617323

  สัดส่วนการถือหุ้น 16.00%

  4.บริษัท เซน ซาลอนบิสสิเนส จำกัด

สถานที่ตั้งสำนักงานใหญ่ เลขที่ 729-4/7 อาคารโอซีซี ชั้นที่ 3 ถนนรัชดาภิเษก

แขวงบางโพงพาง เขตยานนาวา กรุงเทพมหาคร 10120

  ประเภทธุรกิจ ประกอบธุรกิจร้านเสริมสวย ตกแต่งทรงผม และจำหน่ายเครื่องสำอาง
  ผลิตภัณฑ์ดูแลเส้นผม

  ทุนจดทะเบียน หุ้นสามัญ 2 ล้านหุ้น มูลค่าหุ้นละ 10 บาท ชำระเต็มจำนวนเป็นเงิน 20 ล้านบาท

  โทรศัพท์ 02 – 2954545 ต่อ 511

  โทรสาร 02 – 2950415

  สัดส่วนการถือหุ้น 11.00%

1.3 บุคคลอ้างอิงอื่น ๆ

  1. นายทะเบียนหุ้น บริษัท ศูนย์รับฝากหลักทรัพย์ (ประเทศไทย) จำกัด

  62 อาคารตลาดหลักทรัพย์แห่งประเทศไทย ถนนรัชดาภิเษก แขวงคลองเตย กรุงเทพมหานคร
  10110

  โทรศัพท์ 02 – 2292800 โทรสาร 02-2292888

  2. ผู้สอบบัญชี นายบุญญฤทธิ์ ถนอมเจริญ หรือนายเจริญ ผู้สัมฤทธิ์เลิศ

  หรือนายวินิจ ศิลามงคล

  บริษัท เคพีเอ็มจี ภูมิไชย สอบบัญชี จำกัด

  ชั้น 50-51 เอ็มไพร์ทาวเวอร์ 195 ถนนสาทรใต้ กทม. 10120

  โทรศัพท์ 66(2) 6772000 โทรสาร 66(2) 6772222

  3. ที่ปรึกษาทางกฎหมาย บริษัท วีระ ลอร์ ออฟฟิส จำกัด

  747/151 – 152 ตรอกวัดจันทร์ใน ถนนสาธุประดิษฐ์ แขวงบางโพงพาง เขตยานนาวา
  กรุงเทพมหานคร 10120

  โทรศัพท์ 02 – 6838023 โทรสาร 02 – 6838843

  4. ที่ปรึกษาทางการเงิน บมจ. สหพัฒนาอินเตอร์โฮลดิ้ง

  757/10 ซอยประดู่ 1 ถนนสาธุประดิษฐ์ แขวงบางโพงพาง

  เขตยานนาวา กรุงเทพมหานคร 10120

  โทรศัพท์ 02 – 2930030 โทรสาร 02 – 2930040

  5. ผู้ลงทุนสัมพันธ์ นางจันทรา ตั้งธนศฤงคาร

  ผู้อำนวยฝ่ายบัญชี – การเงิน

  บมจ.โอซีซี เลขที่ 729/4-7 ถนนรัชดาภิเษก แขวงบางโพงพาง

  เขตยานนาวา กรุงเทพมหานคร 10120

  โทรศัพท์ 02 – 2954545 ต่อ 508 โทรสาร 02 - 2950415